இரண்டாவது முறை நீக்கும்போது கோபத்தின் உச்சிக்கே போனார் ஜெயலலிதா. `துரோகம் செய்துவிட்டு இந்தக் கட்சியில் இடம் இல்லை என்று நீக்கிய பிறகும், கட்சியைச் சார்ந்தவர்களை விடாப்பிடியாகத் தொடர்புகொண்டு, ‘நாங்கள் மீண்டும் உள்ளே வந்துவிடுவோம். மீண்டும் செல்வாக்குடன் இருப்போம். இப்போது எங்களைப் பகைத்துக்கொண்டால், நாளை மீண்டும் வந்து பழிவாங்குவோம். அதனால் எங்களைப் பகைத்துக்கொள்ளாதீர்கள்’ என்று சொல்லியிருக்கிறார்கள். `கட்சித் தலைமையின் மீதே சந்தேகம் வரும் அளவுக்குப் பேசுபவர்களுக்கு மன்னிப்பே கிடையாது. அது மட்டும் அல்ல, அத்தகையவர்களுடைய பேச்சை நம்பி அதன்படி செயல்படும் கட்சிக்காரர்களுக்கும் மன்னிப்பே கிடையாது’ என்று சசிகலாவையும் அவரின் உறவுகளையும் நீக்கிய பிறகு (டிசம்பர்-2011), பொதுக்குழுவில் ஜெயலலிதா பேசினார். அதே சசிகலாவைத்தான் பொதுச் செயலாளராக, முதலமைச்சராக அந்தக் கட்சி இப்போது முன்மொழிந்துள்ளது. அவரின் மன்னார்குடி உறவுகளே இன்று அம்மாவின் மாண்பைக் காப்பாற்ற, போயஸ் கார்டனில் கூடியிருக்கிறார்கள்.